Сигн. **№ ПЛС 127/05**

**ПРАВИЛНИК**

**ЗА ЗАВОДСКИ РЕМОНТ НА ЕЛЕКТРИЧЕСКИ ЛОКОМОТИВИ**

**СЕРИИ 44 000 И 45 000**

В сила от 01.05.2005 г.

**( извадка )**

|  |  |  |
| --- | --- | --- |
| ГЛАВА | ХІV | ТЯГОВ ТРАНСФОРМАТОР 2SL61/5063/47 |

**Среден и капитален ремонт**

§772. Главният тягов трансформатор се демонтира от локомотива. Отваря се и се изважда активната му част. Отварянето на трансформатора се извършва в закрито помещение, защитено от попадане на влага и прах. Преди отварянето се източва маслото. Околната температура трябва да бъде равна или по-ниска от тази на изважданите активни части.

§773. Преглежда се достъпната част на магнитопровода. Ако по повърхността му има локални загрявания и следи от механически повреди, магнитопроводът се разглобява частично и се заменят негодните листове желязо. Допуска се използуването на повредени пластини, ако ширината на прегорялата част не превишава 10% от ширината на пластината и общото снижение на сечението на магнитопровода не превишава 2%. Дефектните пластини се поставят между две неповредени. При необходимост повредените пластини се преизолират.

§774. Преглеждат се всички крепежни детайли, изолационни ограничителни подложки, клинове и останалите детайли на главната изолация и при необходимост се подменят.

§775. Намотките се измиват със струя горещо масло, повърхността и достъпните места се почистват.

§776. Оголени места открити на външните витки на намотките, се изолират с кабелна хартия. На местата, където е възстановявана изолацията на витките, по повърхността на намотката се прави бандаж с памучна лента.

§777. Притягат се всички болтови съединения и притягащите шпилки на магнитопровода и намотките. Проверява се цялостта на заземлението на активната част.

§778. Преглежда се казанът на трансформатора. Особено внимание се обръща на заваръчните шевове на фланците и конзолите за закрепване на трансформатора. Ако има пукнати се заваряват.

§779. Свалят се всички уплътнителни приставки и лицата в местата на уплътненията се почистват. Поставят се нови уплътнения.

§780. Външната повърхност на казана, капака и разширителя след ремонта се боядисват съгласно ПЛС 407/95. Преди боядисването повърхностите се измиват с памучни конци, напоени с бензин.

§781. Проверява се резбата на шпилките и планките за изводите. Шпилки и планки с повече от 5% разбита и изронена резба се заменят с нови.

§782. Въздухоизсушителите се разглобяват и се почистват от влагопоглъщащото вещество. Негодните детайли се заменят. Поставя се ново влагопоглъщащо вещество /блаугел или силикагел/.

§783. Порцелановите изолатори на изводите за високо и ниско напрежение, имащи пукнатини, отчупени парчета, следи от прескачане на дъга и други дефекти, се подменят.

§784. Преди монтажа на активната част на трансформатора в казана, последната се подлага на вакуумно сушене. След сушенето се притягат всички болтове и шпилки за закрепване на намотките и магнитопровода, след което се извършва повторно вакуумно сушене.

§785. След сглобяването трансформаторът се напълва с ново или очистено трансформаторно масло, отговарящо на условията на §768. 24 часа по-късно се взима отново проба на маслото, която трябва да отговаря на изискванията.

§786. Преди монтажа на трансформатора на локомотива се извършват следремонтните изпитания, предвидени в §770 и §771. Изпитва се изолацията на намотките към земя и една спрямо друга с променливо синусоидално напрежение 50 Нz, в продължение на 1 мин.:

1. намотка 25 kV с напрежение 75 kV;
2. намотка 1 kV с напрежение 16 kV;
3. намотка 965 V с напрежение 7 kV;
4. намотка 293 V с напрежение З kV.

§787. В случаите, когато е извършен ремонт на магнитопровода с изваждане на бобините или с поставяне на нови бобини, се извършва и импулсно изпитание със стандартна вълна 160 kV, три импулса съгласно ЧСН 351084.

Вярно с оригинала !